20 Oktober: Christene hardloop nie weg nie. – Jan van der Watt - www.bybelkennis.co.za
by Mitch Kalp · Published 20/10/2017 · Updated 18/10/2017
2 Tim 3:1-9 (fokus 3:1-5)
Daar is Christene wat "spesialiste" is op die wederkoms. Eintlik moet ons almal so wees, want Christene is toekomsmense. Ons moet met verwagting en afwagting wag op die Here wat weer kom. In moeilike tye moet die verwagting van Jesus wat weer kom ons juis aan die gang hou. Ons het immers iets om na uit te sien.
Maar daar is Christene wat op 'n ander manier "spesialiste" is. Hulle sal wel van die Here wat weer kom praat, MAAR hulle eintlike tema is hoe vreeslik die tekens van die tye gaan wees. Hulle fokus op al die verskriklike dinge wat voor die wederkoms voorspel word. Hulle praat jou so bang met al die vervolging, lelike dinge, swaarkry en so aan wat voor die wederkoms vir ons wag dat jy amper wens die wederkoms bly liewer maar weg.
Dit is reg… die Bybel sê dat voor die Here weer kom die duiwel 'n laaste eindpoging gaan aanwend. Slegte en bose dinge gaan erger word omdat die duiwel in paniek nog vir oulaas die gelowiges gaan probeer seermaak (3:1-5). Maar dit beteken nie dat gelowiges nou moet weghardloop nie. Hoe erger dit rondom gelowiges gaan hoe meer sal hulle die kans kry om helder en duidelik terug te veg… met die swaard van die woord en die spies van hulle optrede. As alles rondom jou oneerlik raak, staan jou eerlikheid die duidelikste uit. As mense nie meer mooi oor God praat nie, sal jou mooi woorde oor hom soveel helderder klink. As mense doelloos begin lewe sal jou doelgerigtheid hulle koppe laat draai. Nee, Christene kannie, mag nie, terugdeins nie. Hoe boser dit word, hoe belangriker raak jou getuienis.
Christene hardloop nie weg nie, want met die boodskap oor Jesus op jou lippe en op jou hande hoef jy nooit weg te hardloop nie.